Grupp ta' tfal Żabbarin ippreżentaw l-ideat tagħhom dwar kif art tal-gvern mitluqa fil-lokalità tista' tinbidel f'żona ta' rikreazzjoni għalihom. Dan sar fuq l-inizjattiva tal-Fondazzjoni għall-Ġid tas-Soċjetà permezz ta' kunċett ġdid; Mat-Tfal Għat-Tfal. Fl-ewwel fażi tal-proġett, għadd kbir ta' tfal Żabbarin ingħataw ċans isemmgħu leħinhom u jippreżentaw disinji ta' kif din l-art – li ġiet allokata mill-Gvern għal dan il-għan – jixtiequha tinbidel fi spazju fejn ikunu jistgħu jiltaqgħu, jitgħallmu b'mod informali u jilgħabu. Dan l-eżerċizzju jagħmel parti minn kunċett ġdid li nediet il-Fondazzjoni għall-Ġid tas-Soċjetà – "Mat-Tfal Għat-Tfal" – bil-għan li t-tfal ikollhom sehem fi proġetti li jsiru fil-komunità fejn jgħixu. It-tfal ma ħasbux biss fihom, imma anke fl-anzjani – b'uħud iddisinjaw faċilita' fejn l-anzjani jistgħu jilgħabu l-boċċi. Id-disinji jinkludu fost oħrajn: park għall-klieb, siġar, parkeġġ taħt l-art, żona fejn jilgħabu, bandli għal tfal bi bżonnijiet speċjali, zip-line, u faċilitajiet sportivi. Ħasbu wkoll fl-istallazzjoni ta' pannelli tax-xemx. "Issa l-periti qabdu l-ideat tagħna diġà llum ħadu nota tagħhom u ħa jagħmluhom realtà issa jipprovaw. Mhux ħa jagħmlu ta' kulħadd ovvjament għax ma jistgħux," qalet Aaliyah Debattista. "L-ideat tiegħi huma li dan il-park ikun għal kulħadd u qed inħossni kuntenta ħafna li kemm it-tfal u anke l-kbar ħadu dan il-proġett bis-serjetà," qalet Hayley Coleiro. It-tfal ippreżentaw l-ideat u d-disinji tagħhom lill-periti li se jkunu qed jaħdmu fuq dan il-proġett, lill-President Emeritus Marie-Louise Coleiro Preca, lill-Gvern u lis-Sindku ta' Ħaż-Żabbar. Il-proġett beda fuq l-inizjattiva tal-President Emeritu Marie-Louise Coleiro Preca, li saħqet fuq il-valuri li għandhom dawn it-tfal. Qalet li t-tfal għandhom dritt isemmgħu leħinhom fi proġetti għall-komunità. Ħaż-Żabbar hu l-ewwel minn seba' lokalitajiet fejn se jitnieda l-proġett komunitarju – li fih se ssir konsultazzjoni mat-tfal u ż-żgħażagħ fuq l-aspirazzjonijiet tagħhom dwar spazji kommunitarji inklussivi, edukattivi u parteċipattivi.